Pta-vrou voor gesin vermoorArgieffoto: SAPD/Facebook Kont. Tumisang Moloto, woordvoerder van die polisie, het gesê die voorval het omstreeks 02:00 in Denyssenlaan in Lady Selborne in die weste van Pretoria plaasgevind. “Die gewapende mans het vermoedelik die voordeur afgebreek om toegang tot die huis te verkry. Mense in die huis het vreemde geluide gehoor en gaan ondersoek instel. Die gewapende mans het op hulle losgebrand en ŉ 25-jarige vrou is in die bolyf geskiet.” Nick Dollman, woordvoerder van Netcare 911, het gesê die vrou is op die toneel dood. Volgens Dollman was die slagoffer die ma van ŉ babatjie. Die baba en ses ander mense is op die toneel behandel vir ligte beserings. Volgens Moloto het die gewapende mans glo met drie selfone gevlug. “Die motief vir die voorval is nog nie bekend nie.” Die Hercules-polisie ondersoek ŉ saak van moord.